Briežky

Pôvodné Briežky

Briežky boli pôvodne vinohradníckym záhonom na svahoch Malých Karpát (v smere od Račianskej ulice na Kamzík po pravej strane dnešnej Sliačskej ulice) – so stredom vo výške 278  m n. m. Neskôr k nim patril aj kameňolom s názvom Rösslerov lom a pribúdala aj rozptýlená individuálna chatová a domová zástavba. V roku 1957 názvom Briežky pomenovali aj ulice v záhone.
V minulosti bolo na území Briežkov 31 častí, ktoré sú dnes zväčša vinohradmi alebo časťami lesoparku, záhradkársky využívanou pôdou, resp. pozemkami chalúp, chát či rodinných domov. Medzi pôvodne vinohradnícke záhony, ktoré sú dodnes vinohradmi, patria: záhon s názvom Bader (1420) s neskorším rovnomenným slovenským názvom Briežky (1967), ku ktorému patrili aj ojedinelé záhrady a sady, záhony Bangarten (1761) a Baumgarten (1409), vinohrady za ŠD Mladá Garda s názvom Biely kríž (1928), záhon Dűrndorfer (1450), Kestenbaum (1397) s ojedinelou záhradou, záhony Kováč (1640), Nonnen (1397) a Orgelweingarten-Ortweingarten (1501), Pankharten (1504) aj so záhradami (1667), Patzen (1348), Pilgram (1439) s ojedinelými záhradami (1708) aj poľami (1776), záhon na západnom a juhozápadnom svahu „Briežkov“ s názvom Roličky (2. pol. 19. stor.), Sacherle (1439), Sallern-Salesdofer (1439), Treufenkäs (1439), Weigel (1500) s vlastnou cestou, Weintegel (1407) s ojedinelou záhradou, Willigrund (1679) či záhon Wurtzenbach (1405), ktorý je dnes vinohradmi a čiastočne lesoparkom.
K niekdajším Briežkom patril aj záhon Pfaffen (1403) aj s ťažbou dreva v lese (1808), poľovačkami (1826) a sadmi (1818), ktorý je v súčasnosti časťou lesoparku s čiastočnou individuálnou domovou zástavbou či pôvodne vinohradnícky záhon s názvom Giligraben (1681), na území ktorého je dnes lesopark a chatková oblasť.
K Briežkom patril aj pôvodne vinohradnícky (1405), neskôr i lesný záhon (1644) s kameňolomom (1492) a záhradami (1560), s ťažbou dreva v lesoch (1639), aj s lúkami (1842) s názvom Rössler (1405), ktorý sa od roku 1945 nazýva Ahoj a ktorý je dnes už pomerne zastavaný rodinnými domami, chatami a záhradkárskymi chatkami.

Lokalizácia, charakter osídlenia

V juhovýchodnej časti pôvodnej oblasti Briežky – na pravej strane Sliačskej ulice (za železničnou traťou) – sa nachádzajú ulice: Horská, Muštová, Otonelská, Rizlingová, Vínna s rodinnými domami, chatkami a záhradami. Od osídlenej časti oblasti Ahoj (Lopenícka ulica a horná časť Sliačskej ulice),  ktorá je na severozápade pôvodných Briežkov, ich oddeľujú vinohrady Roľníckeho družstva Vinohrady a záhrady.  Na Rizlingovej ulici je vystavané nové obývané sídlisko rodinných domov. Na severovýchode od Ahoja sa nachádza rozvetvená ulica Briežky.
Pod Briežkami sa po oboch stranách Teplickej ulice rozprestiera sídlisko, ktoré ohraničuje zľava Sliačska ulica, spredu Račianska ulica, sprava Smiková ulica a zozadu železničná trať (so súbežnou Vyhnianskou cestou a garážovými blomki), ktorá smeruje z Bratislavy hlavnej stanice k Železničnej zastávke Bratislava-Vinohrady a k Železničnej stanici Bratislava-Nové Mesto. Od sídliska s námestím Biely kríž ho oddeľuje ŠD Mladá garda, Obchodná akadémia Račianska a trať na železničnú stanicu Bratislava-Nové Mesto, od Zátišia a podniku Kraft Foods Slovakia, a. s. (bývalé Figaro), Račianska ulica, a od sídliska na Račianskej a v okolí Sibírskej ulice Pionierska ulica.
Obytnú zástavbu sídliska pod Briežkami tvoria pozdĺžne polyfunkčné panelové domy na ľavej strane Račianskej ulice a bytové vežiaky po oboch stranách Teplickej ulice.

V oblasti Briežkov a Ahoja sa podľa Územného plánu hlavného mesta SR Bratislava a Územného plánu zóny Koliba-Briežky ráta so zastavaním parciel na území vinohradov a záhrad v oblasti ulíc Sliačska, Krahulčia, Lopenícka a na ďalších jednotlivých parcelách málopodlažnou bytovou zástavbou, ako aj s vybudovaním inžinierskych sietí. Na pravej strane Sliačskej (v smere od Račianskej) je za železničným viaduktom vo výstavbe nový polyfunkčný dom s názvom Ahoj. Vo výstavbe sú aj domy na Vínnej, umiestnené taktiež na pravej strane Sliačskej (nad Rizlingovou).

Služby a občianska vybavenosť

V oblasti ulíc na Briežkoch (za železničnou traťou) prakticky nejestvuje žiadna občianska vybavenosť. Pre potreby obyvateľov tejto lokality slúži občianska vybavenosť situovaná na sídlisku pod Briežkami, resp. v mestskej časti Bratislava-Nové mesto – najmä Obchodný dom Slimák na Hálkovej ulici, obchodná sieť na sídlisku na Račianskej ulici (v smere k Račianskemu mýtu), resp. Polus City Center na Vajnorskej ulici.
Na sídlisku pod Briežkami na Teplickej ulici sídli Škola pre mimoriadne nadané deti, ktorá pozostáva zo Základnej školy pre mimoriadne nadané deti na Teplickej 7 a z Gymnázia na Skalickej 1 (na sídlisku  s námestím Biely kríž). Na sídlisku je aj Materská škola pri základnej škole Teplická 5, ktorá patrí k ZŠ s MŠ Riazanská v Bratislave.
Na Teplickej ul. má sídlo aj Krajský úrad školskej správy Bratislava.
V prízemných častiach polyfunkčných obytných panelových domov zo strany Račianskej je situovaná občianska vybavenosť. Na Račianskej 87 tam sídli Informačné centrum mladých (ICM), ktoré otvoril roku 2009 Stredoškolský parlament pri Bratislavskom samosprávnom kraji.
Vnútri sídliska v okolí Teplickej a Smikovej sú trávnaté plochy, parková stromová výsadba, detské ihriská, sieť chodníkov a menších parkovísk.
Jediné spojenie mestskej hromadnej dopravy na Briežky zabezpečuje autobusová doprava (linka č. 151), ktorá chodí od OD Slimák na Kukučínovej k Poliklinike na Tehelnej, odkiaľ sa vracia naspäť po Kukučínovej a z nej odbočuje v smere na Pioniersku cez železničné priecestie (trať zo ŽS Filiálka na ŽS Predmestie), ďalej smeruje po Račianskej, odbočuje na Sliačsku, so zastávkou na Briežkoch, pri Krahulčej a končenú má na Lopeníckej (na Ahoji).

Farnosť Kráľovnej rodiny

V strede sídliska pod Briežkami je na Teplickej ulici rímskokatolícky Kostol Kráľovnej rodiny – s priľahlým pastoračným centrom, postavený roku 1999. Rovnomenná farnosť má pôsobnosť pre katastrálnu časť Nové Mesto mestskej časti Bratislava-Nové Mesto (pre jej katastrálnu časť Vinohrady, ktorú tvoria Kramáre a Koliba, má pôsobnosť nový Kostol Najsvätejšieho Srdca Ježišovho na Kramároch).